
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

Pl-x 564/2010


AVIZ

asupra propunerii legislative pentru modificarea şi completarea Legii nr.330/2009 – Lege cadru privind salarizarea unitară a personalului plătit din fonduri publice – cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.330/2009 – Lege cadru privind salarizarea unitară a personalului plătit din fonduri publice – cu modificările şi completările ulterioare, trimisă cu adresa nr. PL-x 564 din 9 noiembrie 2010, înregistrată cu nr.31/929 din 11 noiembrie 2010. 
Propunerea legislativă a fost respinsă de Senat în şedinţa din 6 octombrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea Legii-cadru nr.330/2009 privind salarizarea unitară a personalului plătit din fonduri publice, respectiv a coeficienţilor de ierarhizare pentru funcţii publice specifice de execuţie de control prevăzute la nr.crt.60-89 de la lit. C din anexa nr. III/2 pct. I. B..
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1465 din 7 iunie 2010, care nu susţine adoptarea acestei iniţiative legislative, avizul negativ al Consiliului Economic şi Social, cu nr.693 din 29 martie 2010 şi avizul favorabil, cu observaţii şi propuneri, al Consiliului Legislativ, aviz cu nr.432 din 14 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii nr.330/2009 – Lege cadru privind salarizarea unitară a personalului plătit din fonduri publice – cu modificările şi completările ulterioare , întrucât aplicarea măsurilor propuse prin această iniţiativă legislativă implică modificarea prevederilor bugetului de stat, devenind aplicabile prevederile art.111 alin.(1) teza a doua din Constituţia României, republicată şi ale art.15 din Legea nr.500/2002 privind finanţele publice, cu modificările ulterioare. Iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.

În acelaşi sens, art.15 alin.(1) din Legea nr.500/2002 privind finanţele publice, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.

De asemenea, în scopul implementării măsurilor stabilite în urma acordurilor încheiate de către Guvernul României cu fondul Monetar Internaţional şi Banca Mondială, se desfăşoară în prezent un proces de evaluare a posturilor.

În acest sens, în conformitate cu art.41 din legea nr.330/2009, începând cu 1 ianuarie 2011 şi până la 31 decembrie 2012, sistemul public de salarizare şi ierarhizare va fi reformat şi simplificat printr-un proiect de lege care să prevadă inclusiv îmbunătăţirea ierarhiilor în cadrul domeniilor bugetare. 

În raport de obiectul şi conţinutul reglementării, propunerea legislativă face parte din categoria legilor ordinare.

                       PREŞEDINTE,                          
       SECRETAR,

                         Daniel Buda                                    Gabriel Andronache

Consilier parlamentar,

Rodica Penescu

